ભારતમાં જીએસટી (ગુડ્ઝ એન્ડ સર્વિસ ટેક્સ) લાગુ પાડવાની વાત સૌ પ્રથમ વખત વાજપાઇ ગર્વમેન્ટ દ્વારા ૨૦૦૦માં શરૂ થઇ હતી, એ વખતે પશ્વિમ બંગાળના ફાયનાન્સ મિનિસ્ટર અસીમ દાસગુપ્તાની આગેવાની હેઠળ એક એમ્પાવર્ડ કમિટીની રચના કરાઇ હતી ત્યારબાદ યુપીએ (યુનાઇટેડ પ્રોગ્રેસિવ એલાયન્સ)ની સરકાર દ્વારા ૨૦૦૬ના બજેટમાં તા.૧ એપ્રિલ,૨૦૧૦થી જીએસટી લાગુ પાડવાની જાહેરાત તે વખતના નાણામંત્રી પી. ચિદમ્બરમે કરી હતી. ૨૦૦૯ થી ૨૦૧૧ દરમિયાન જીએસટી લાગુ પાડવા માટે અનેક પ્રકારની રાજકીય ચહલપહલ થઇ હતી. નરેન્દ્ર મોદીએ તે વખતે જીએસટી બિલ લાગુ પાડવા સામે જબ્બર વિરોધ કર્યો હતો અને જીએસટી કદી સફળ નહીં થાય તેવું ભાજપ માને છે તેવું જાહેરમાં કહ્યું હતું. તાજેતરમાં રાજ્યસભામાં કૉંગ્રેસના સાંસદ દિગ્વિજયસિંહે જણાવ્યું હતું કે “હાલ ભાજપ સરકાર એવો દાવો કરે છે કે જીએસટી લાગુ પડયા બાદ દેશના આર્થિકવિકાસ દર (જીડીપી)માં પોણા બે થી બે ટકાનો વધારો થશે પણ કૉંગ્રેસે ૨૦૧૦માં જીએસટી લાગુ પાડવાની વાત કહી ત્યારે નરેન્દ્ર મોદીએ જ જબ્બર વિરોધ કર્યો હતો, જો એ વખતે જીએસટી લાગુ પડી ગયું હોત ભારતના આર્થિકવિકાસ દરમાં ૨૦૧૦થી વધારો થવાનો ચાલુ થઇ ચૂક્યો હોત અને ભારતને બહુ મોટો લાભ થયો હોત”.